《赠王子敬凯旋》
明代·黎贞

君家郡城东，我家象城北。相望百馀里，烟树澹晴碧。

忆昔元季云扰时，龙争虎斗交相驰。君将才略动边帅，伏轼六出陈平奇。

五羊年少务游侠，走马弯弓立勋业。万斛楼船夜渡江，千丈云旗秋射猎。

君时勇健正黑头，朝歌暮宴娼家楼。买笑追欢不论直，争妍妒宠多明眸。

君轻富贵好才艺，出入侯门裾长曳。学剑长怀楚项梁，掷蒲不让晋刘毅。

千金买战马，百金得吴钩。取虞灭虢在呼吸，飘飘逸气凌高秋。

春花秋月年年度，用尽黄金教歌舞。天旋地转慨兴亡，往事浮云如尘土。

大明丽天开鸿濛，草木争秀含春风。圣明天子大一统，九州臣妾俱来同。

君时出应风云起，拄杖麻袍见天子。白玉阶前锡宴回，五色云中听宣旨。

绯衣乌帽别金銮，旌旗出镇青齐间。柳营月冷兵威肃，虎帐尘清将略闲。

中原平定干戈息，时清犹上安边策。六韬三略素讲论，又向辽阳树勋绩。

君今两鬓已成霜，据鞍顾盼犹鹰扬。矍铄可同伏波老，慷慨不减汉中郎。

今年誓师将征北，独请长缨擒冒顿。马鸣萧萧朔风高，尘起漠漠塞云黑。

元戎智勇比卫青，铁骑直上白云城。出塞岂论五千里，汉南从此无王庭。

西风八月长城路，奏凯班师赋归去。千乘万骑西南行，赤手收功在斯举。

独怜游子感慨多，年过三十犹蹉跎。龙泉未出丰城狱，白璧倒卧荆山阿。

每忆少年十六七，蚤向番山学文术。同门多让先著鞭，射策穿杨期第一。

兴豪击节声飘飘，健翮几欲摩青霄。不图书剑半零落，曩志今已成萧条。

谪窜东彝洹寒地，遥望天南限云水。高堂痛别白发亲，綵服斑斑向谁戏。

黄云紫水尘外居，高槐细柳环吾庐。客怀落落已三载，乘风何日赋归欤。

君今献捷龙颜喜，衣锦南归见乡里。宦成名立何所求，表表声名在人耳。

青山斜明夕照前，木叶萧瑟蹇驴喧。强将卮酒为君别，吞声踯躅泪如泉。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。